**Projekti „AI & Robotics (EDIH)“ demoprojekti**

##### KOOSTÖÖLEPING

*/digitaalse allkirjastamise päeval/*

koostöölepingu („**Leping“**) on sõlminud digitaalse allkirjastamise kuupäeval

1. **xxx**, registrikood xxx, aadress xxx, e-post xxx („**Organisatsioon**“), mida esindab xxx; ja
2. **xxx**, registrikood xxx, aadress xxx, e-post xxx („**Ettevõte**“), mida esindab xxx, edaspidi nimetatud eraldi kui „**Pool**“ ja koos kui „**Pooled**“,

**VÕTTES ARVESSE ET:**

1. Väliskaubandus- ja infotehnoloogiaministri 21.05.2020. a käskkirja nr 101 „Konkurss Euroopa Liidu digitaalse innovatsiooni keskuse võrgustikus Eesti riigi soovitusel osaleva konsortsiumi väljaselgitamiseks“ alusel korraldatud konkursi raames valiti Tallinna Tehnikaülikool kui juhtpartner koos Tartu Ülikooli, Eesti Maaülikooli, SA Tartu Teaduspargi, SA Tallinna Teaduspark Tehnopoli ja IMECC OÜ-ga (edaspidi koos nimetatud kui **AIRE keskus**) Euroopa Liidu digitaalse innovatsiooni keskuse võrgustikus Eesti riigi soovitusel osalevaks konsortsiumiks;
2. Lepingus kirjeldatud tegevusi rahastatakse Euroopa Liidu vahenditest vastavalt AIRE keskuse ja Euroopa Komisjoni (EL) vahel 28.10.2022 sõlmitud toetuslepingule projekti nr 101083677 „AI and Robotics Estonia (EDIH)“ raames „test before invest“ teenuste pakkumise tegevussuunal. Tegevuste elluviimist rahastatakse programmi „Digital Europe Programme, European Digital Innovation Hubs call“ alusel.
3. Lepingus kirjeldatud tegevusi kaasrahastatakse AIRE keskuse juhtpartneri, s.o. Tallinna Tehnikaülikooli ja Majandus- ja Kommunikatsiooniministeeriumi vahel 14.07.2022 sõlmitud sihtotstarbelise eraldise lepingu nr 18-9/390 alusel.
4. Ettevõte on ideekonkursile esitanud projektitaotluse demoprojekti läbiviimiseks, mille AIRE juhtkomitee kiitis hindamise tulemusena heaks;

**on Pooled kokku leppinud alljärgnevas:**

# LEPINGU ESE ja eesmärk

## Lepingu eesmärgiks on reguleerida Poolte õigusi ja kohustusi demoprojekti “[...]” (**„Projekt“**) läbiviimisel.

## Projekt viiakse ellu vastavalt projektitaotlusele („Lisa 1“), mis on Lepingu lahutamatuks osaks. Projekti eesmärgiks on tõsta Eesti tööstusettevõtete teadlikkust tehisintellekti ja robootika rakendamise võimalustest ning Projekti elluviimisele kohaldatakse AIRE demoprojektide ideekonkursi tingimusi („Lisa 2“).

## Organisatsioon panustab Projekti elluviimisesse teadmussiirde kaudu, st osutades Ettevõttele projektitaotluses ja käesolevas Lepingus kirjeldatud teenuseid. Ettevõte osaleb Projekti elluviimises ning Ettevõttele osutatakse teenuseid Organisatsiooni poolt tasuta. Ettevõttele osutatavate teenuste maksumus kaetakse Lepingu preambula punktides B ja C märgitud vahenditest (**„rahastuslepingud“**) ning tingimustel, mis tulenevad nimetatud rahastuslepingutest.

# PROJEKTI Tulemusnäitajad

## Projekti oodatavateks tulemusteks on:

|  |  |
| --- | --- |
| **Tegevuse nimetus** | **Oodatav tulemus** |
| XX | XX |

## Projekti oodatavaid tulemusi ja nende elluviimiseks vajalikke tegevusi on täpsustatud Lisas 1 ning need on Pooltele Lepingu täitmisel siduvad.

## Projekti tulemusena valmiv lahendus peab olema määratletav AI eeldustehnoloogia või AI tehnoloogiana. Lepingu alusel ei toetata AI baastehnoloogia lahenduste välja töötamist.

## Lepingu punkte 2.1. ja 2.2. kohaldatakse arvestusega, et tulenevalt Projekti raames teostatavate teadus- ja arendustegevuste ettemääramatusest ei ole kõikide Projekti oodatavate tulemuste täpne saavutamine eelduslikult võimalik. Selguse huvides märgivad Pooled, et saavad aru ning võtavad Lepinguga teadlikult riski, et Projekti eesmärki ei ole võimalik täielikult saavutada või et saavutatav eesmärk võib erineda algselt planeeritust.

# PROJEKTI KOGUMAKSUMUS, Abi SUURUS

## Projekti kogumaksumus on **60 000 eurot**, mis sisaldab lisaks demoprojekti elluviimise otsestele kuludele (**49 500 eurot**) ka digiküpsuse hindamist, AIRE klubides osalemist, projektijuhtimise ja teavitustöö ning kaudseid kulusid. Digiküpsuse hindamine on Euroopa Komisjoni poolt kohustuslik üks kord aastas mõju hindamiseks.

## Organisatsiooni poolt Ettevõttele osutatavate teenuste maksumusest **24 000 eurot (40%)** loetakse Ettevõttele antavaks abiks.

## Lepingu alusel antav abi Ettevõttele on vähese tähtsusega abi Euroopa Komisjoni 13.12.2023. a määruse (EL) nr 2023/2831, milles käsitletakse Euroopa Liidu toimimise lepingu artiklite 107 ja 108 kohaldamist vähese tähtsusega abi suhtes (ELT L 2023/2831, 15.12.2023) (edaspidi vähese tähtsusega abi määrus) mõistes ning sellele kohaldatakse vähese tähtsusega abi määruses ja konkurentsiseaduse §-s 33 sätestatut.

## **/VÕI/**

## Abi andmisele kohaldatakse Euroopa Komisjoni määruse (EL) nr 651/2014 ELi aluslepingu artiklite 107 ja 108 kohaldamise kohta, millega teatavat liiki abi tunnistatakse siseturuga kokkusobivaks (ELT L 187, 26.06.2014, lk 1–78), (muudetud komisjoni määrusega (EL) 2017/1084 (ELT L 156, 20.06.2017, lk 1–18) ja komisjoni määrusega (EL) 2023/1315 (ELT L 167, 30.6.2023, lk 1–90)), (edaspidi üldine grupierandi määrus) artiklit 28 ning sellele kohaldatakse nimetatud määruses ja konkurentsiseaduse §-s 342 sätestatut. Abi antakse innovatsiooni nõuandeteenuste ja tugiteenuste kuludeks osakaaluga 100% (artikkel 28 lg 4).

## Ettevõte kinnitab lepingu sõlmimisega, et ta vastab üldise grupierandi määruse lisas 1 toodud väikese ja keskmise suurusega ettevõtte määratlusele ning üldise grupierandi määruse I peatükis sätestatud abi andmise tingimustele.

# Projekti elluviimise periood

## Projekt viiakse ellu perioodil x kuni x vastavalt projektitaotluses (Lisa 1) toodud ajakavale.

# PROJEKTIGA SEOTUD KULUD

## Pooled kohustuvad Projekti elluviimisel järgima Lepingi lisas 3 toodud eelarvet („Lisa 3“).

## Projektis on abikõlblikud ainult Organisatsiooni ja AIRE konsortsiumi liikmete kulud, mis on vajalikud Projekti elluviimiseks. Tegevuste elluviimise käigus tekkivad kulud peavad olema kooskõlas Lisas 2 loetletud abikõlblike kuludega.

## Kui Pooled muudavad projektitaotlust, muudavad nad vajadusel ka Projekti eelarvet ja/või tööde jaotust Poolte vahel. Kõik muudatused peavad olema kooskõlas kohalduvate õigusaktidega ja rahastuslepingu sätetega.

# Projekti tulemuste avaldamine

## Pooled kinnitavad, et nad on teadlikud ja nõus, et Eesti tööstuse digitaliseerimise teadlikkuse ja tootlikkuse tõstmiseks ning õppe- ja teadustöö eesmärgil avaldatakse Projekti tulemustest fotosid, videomaterjale ja 3D simulatsioone avalikult Projekti kodulehel, (sh AIRE kodulehel ja Youtube kanalis), postitusi valdkonnaspetsiifilistes kanalites, sealhulgas kommunikatsioonikanalites, ettekannetes ja meedias.

## Pooled kinnitavad, et nad on teadlikud ja nõus, et Projektis kasutatakse sisendina ning luuakse vabavaralist tarkvara, mis võimaldab Projekti tulemusi avalikustada ja vabalt kasutada, sh ärilistel eesmärkidel (nt Apache, BSD või MIT litsentsi alusel). Projekti mittekonfidentsiaalsed, sh vabavaralised tulemused avaldatakse avatud teaduse põhimõtete kohaselt ja tehakse kättesaadavaks mõne avaliku koodihoidla, sh AIRE GitHubi kaudu. Avatud teaduse põhimõttena mõistavad Pooled vaba juurdepääsu elektroonilisele teadusinformatsioonile, esmajoones publikatsioonidele ning teadusandmetele, mille loomise ja avaldamiseks on kasutatud avalikke vahendeid.

## Organisatsioon hoidub punktis 6.1. nimetatud tegevuste käigus ning punktis 6.2. toodud tarkvara avalikustamise käigus Ettevõtte ärisaladuse kahjustamisest. Pooled loevad, et eelduslikult ei kahjusta Projekti tegevuste ja saavutatud tulemuste kohta üldise info, ülevaadete, postituste jms ja Ettevõtte kogemuslugude avaldamine ning punktis 6.2. toodud info avaldamine Ettevõtte ärisaladust ega ole käsitletav Ettevõtte konfidentsiaalse informatsiooni avaldamisena.

## Ettevõte kohustub andma Organisatsioonile informatsiooni, mis on vajalik punktis 6.1. nimetatud tegevuste elluviimiseks ning tegema Organisatsiooniga koostööd demoprojekti kommunikatsiooni- ja turundusalastes tegevustes. Ettevõtte kohustub seoses kommunikatsiooni- ja turundusalastes tegevustega hiljemalt *lisada tähtaeg vastavalt tegevuskavale* Organisatsioonile esitama kasutajakogemuse, osalema demoprojekti video salvestamisel Ettevõtte töökeskkonnas, sh lubama demoprojekti video avaldamist AIRE kodulehel, Youtube kanalis ja vajadusel teistes kommunikatsioonikanalites.

## Pooled kinnitavad, et nad on teadlikud ja nõus, et punktis 6.1. ja 6.4. nimetatud materjalide avaldamise õigus on ka rahastajatel, sh Euroopa Komisjonil.

## Lisaks punktis 6.1. ja punktis 6.2. nimetatud teabele võivad Pooled Projektiga seoses avaldada muud teavet juhul, kui see on kooskõlastatud Poolte esindajate poolt lihtkirjalikult e-posti teel. Teabe avaldamine loetakse kooskõlastatuks, kui Pool ei ole teabe avaldamisele vastuväiteid esitanud hiljemalt 5 päeva möödumisel arvates vastavate materjalide kooskõlastamiseks saatmisest. Juhul, kui Poolel on materjali avaldamise suhtes põhjendatud vastuväiteid, mis seonduvad Poole konfidentsiaalse teabe kaitsega, esitab Pool nimetatud vastuväited vähemalt kirjalikku taasesitamist võimaldavas vormis teise Poole esindajale, viidates sellele, millises osas materjali avaldamine kahjustab Poole õigusi/huve ning esitades vastavad põhjendused.

## Pooled kohustuvad Projektiga seoses avalikkusega suheldes võimaluse korral alati nimetama teist Poolt.

## Pooled kohustuvad Projektiga seoses avalikkusele informatsiooni avaldades viitama ka Projekti rahastajatele, sh kasutama rahastajatele viitavaid logosid jt tähiseid.

# Intellektuaalse omandi õigused

## Intellektuaalse omandi õigused (IO õigused) Lepingu tähenduses on kõik intellektuaalse omandi kaitsevormid kõikjal maailmas, sh aga mitte ainult, leiutised, patendid, mikrolülituse topoloogiad, kasulikud mudelid, tööstusdisainilahendused, autoriõigused ja autoriõigustega kaasnevad õigused, andmebaasi tegija õigused, kaubamärgid, ärisaladus ja taotlused nimetatud õiguste registreerimiseks.

## Pooled eeldavad, et Projektis kasutatakse sisendina ning Projektis võib tekkida eelkõige autoriõigusega kaitstavat intellektuaalset omandit, sh tarkvara.

## Pooled eeldavad, et üldjuhul Projektis ei teki uut tööstusomandit (patendi või kasuliku mudelina kaitstavaid leiutisi). Kui demoprojekti käigus siiski tekib kaitstavat tööstusomandit, siis määratakse selle kuuluvus vastavalt tööstusomandi autorsusele, sh autori ja tema tööandja vahelistele kokkulepetele. Tööstusomandi omanik annab sellise tööstusomandi kasutamiseks huvitatud isikutele litsentsi õiglastel ja mõistlikel tingimustel ehk turutingimustel, mis võib sisaldada litsentsitasu tööstusomandi kaitsmiseks vajalike kulutuste katmiseks ja tööstusomandi autoritele seaduses sätestatud tulu tagamiseks.

## Projekt ei mõjuta varasema tööstusomandi kuuluvust ning sellega seotud kasutusõigusi. Projekti käigus ning pärast selle lõppu hoitakse konfidentsiaalsena Ettevõtte ärialast ja tehnoloogilist oskusteavet.

## Erandjuhul võib Projekti elluviimiseks olla vajalik varasem intellektuaalne omand, mille sisend ei ole kättesaadav vabavaralise tarkvarana või mille sisend on kaitstud tööstusomandina. Intellektuaalse omandi, sh tööstusomandi kuuluvuse ja kasutamise tingimused sellises Projektis räägivad Pooled läbi eraldi, arvestades varasema intellektuaalse omandi kuuluvust ja selle suhtes kehtivaid kasutustingimusi, samuti riigiabi ja grupierandi reegleid ning rahastuslepingutest tulenevaid tingimusi. Enne vastava kokkuleppe saavutamist vastavat intellektuaalset omandit sisendina ei kasutata.

# ETTEVÕTTE KOHUSTUSED

## Ettevõte kohustub:

### osalema Projekti elluviimises vastavalt Lisas 1 ja Lisas 2 toodud tingimustele ning täitma Lepingus toodud kohustusi, sh tegema kõik endast oleneva Projekti elluviimiseks;

### kooskõlastama Projekti tööplaani hiljemalt 2 nädala jooksul arvates tööplaani kättesaamisest;

### osalema Projekti töökoosolekutel;

### pidama kinni kokku lepitud tähtaegadest;

### andma Organisatsioonile Projekti elluviimiseks vajalikku teavet ja tagama Organisatsioonile ligipääs Projekti elluviimiseks vajalikele andmetele;

### tagama Organisatsioonile ligipääs Ettevõtte ruumidele, tootmisüksusele ja seadmetele, kui see on vajalik Projekti tegevuste elluviimiseks;

### kandma kulud, mis kaasnevad Ettevõttele seoses Projekti tegevustes osalemisega ja Lepingust tulenevate kohustuste täitmisega;

### osalema punktis 6.1. ja 6.4. nimetatud teavitustegevuses ning osutama selleks kaasabi;

### viitama oma kodulehel Projekti rahastajale Euroopa Komisjonile koos vastava logoga;

### kooskõlastama Ettevõtte poolt Projekti kohta avaldatava informatsiooni, sh kasutama avalikkusele suunatud Projektiga seotud teavitusmaterjalides rahastajatele viitavaid logosid ja tähiseid vastavalt Organisatsiooni poolt antud juhistele;

### esitama Organisatsioonile Lisas 4 nimetatud, ettevõtte poolt kinnitatud väike- ja keskmise suurusega ettevõtte (VKE) deklaratsiooni hiljemalt käesoleva lepingu sõlmimise kuupäevaks;

### teavitama Organisatsiooni viivitamatult asjaoludest, mis mõjutavad või võivad mõjutada Projekti elluviimist ja Lepingu täitmist;

### pidama arvestust Ettevõttele makstud vähese tähtsusega abi kohta ning informeerima Organisatsiooni viivitamatult vähese tähtsusega abi piirmäära ületamisest; **/VÕI/**

### pidama arvestust Ettevõttele innovatsiooni nõuandeteenusteks ja tugiteenusteks antava abi kogusumma kohta ja teavitama Organisatsiooni viivitamatult, kui innovatsiooni nõuandeteenusteks ja tugiteenusteks antava abi kogusumma ületab 300 000 eurot kolmeaastase ajavahemiku jooksul;

### andma vajadusel audiitorile ja kontrollijale andmeid ning infot riigiabi tingimuste täitmise kohta ning osutama kaasabi auditite ja kontrolltoimingute tegemisele.

1. **ORGANISATSIOONI ÕIGUSED JA KOHUSTUSED**

## Organisatsioonil on õigus:

### nõuda Ettevõttelt dokumente, informatsiooni ja andmeid, mis on vajalikud Projekti elluviimiseks;

### viibida Ettevõtte ruumides ja tootmisüksustes, kui see on vajalik Projekti tegevuste elluviimiseks.

## Organisatsioon kohustub:

### juhtima Projekti elluviimist, sh koordineerima Projekti tegevusi ning korraldama infovahetust;

### esitama Ettevõttele Projekti tööplaani hiljemalt 4 nädala jooksul arvates Lepingu sõlmimisest. Tööplaanis esitatakse projekti tegevuskava, tegevuste eest vastutajad ning projekti ajakava;

### viima läbi Projekti töökoosolekuid vähemalt 1 kord kuus, mille eesmärgiks on:

#### tagada tegevuste projektitaotlusele vastavus

#### tagada Projekti elluviimise kõrge kvaliteet;

#### kujundada seisukoht projektitaotluses muudatuste tegemise vajaduste kohta;

#### jälgida Projekti tulemuste saavutamist ja kinnitada Projekti tulemused;

#### arutada muid Projekti elluviimisega seotud küsimusi:

### viima ellu projektitaotluses toodud tegevused;

### töötama välja projektitaotluses kirjeldatud tehnoloogilised lahendused;

### vastutama tulemuste avaldamise ja teavitamiskohustuste täitmise eest ja järgima teavitamise nõudeid, sh osalema video tegemisel;

### tegema Ettevõttele teatavaks rahastuslepingutest tulenevad teavitamiskohustusele kohalduvad nõuded, sh nõuded rahastajatele viitavate logode/tähiste kasutamise kohta;

### koostama ja esitama lõpparuande hiljemalt *lisada tähtaeg vastavalt tööplaanile*;

### säilitama välja töötatud tehnoloogilise lahenduse AIRE GitHubis;

### teavitama Ettevõtet viivitamatult asjaoludest, mis mõjutavad või võivad mõjutada Projekti elluviimist ja Lepingu täitmist;

### tagama audiitorile ligipääsu Projektiga seotud dokumentidele.

# KOLMANDATE ISIKUTE KASUTAMINE

## Pool võib vajaduse korral kaasata Projekti elluviimiseks ja Lepingu täitmiseks kolmandaid isikuid (alltöövõtjaid), eeldusel, et täidetud on kõik alltoodud tingimused:

### Pool teavitab sellest teist Poolt vähemalt kirjalikku taasesitamist võimaldavas vormis (nt e-kirja teel) ja teine Pool ei esita sellele 7 kalendripäeva jooksul vastuväiteid;

### Pool jääb täielikult vastutama sellise kolmanda isiku tegevuse eest, ning

### kolmanda isikuga sõlmitakse leping, mis tagab Lepingu tingimuste täitmise.

1. **TEENUSE MAKSUMUSE HÜVITAMINE**

## Organisatsioonil on õigus Leping üles öelda ja nõuda Ettevõttelt Lepingu täitmisega seotud kulude hüvitamist, kui:

### Ettevõte on Lepingut oluliselt rikkunud. Lepingu oluliseks rikkumiseks loetakse ennekõike järgmist:

#### Ettevõte ei täida Lepingust tulenevat kohustust Organisatsiooni poolt kohustuse täitmiseks antud täiendava mõistliku tähtaja jooksul;

#### Ettevõte rikub Lepingust tulenevat kohustust tahtlikult või raske hooletusega;

#### Ettevõte teeb avaldusi või käitub viisil, mis loob mõistliku eelduse, et Lepingut ei soovita täita;

#### Abi andmisega (teenuse maksumus) ületataks Ettevõtte vähese tähtsusega abi lubatud piirmäära või rikutaks vähese tähtsusega abi määruse tingimusi

### **/VÕI/**

#### Lepingu sõlmimine Ettevõttega ei vasta üldise grupierandi määruse tingimustele.

## Ettevõte kohustub kulud tasuma 30 päeva jooksul alates vastavasisulise nõude saamisest. Tasumisega hilinemise korral on Organisatsioonil õigus nõuda Ettevõttelt viivist määraga 6 kuu Euribor + 5% aastas. Intressiarvestuse baasiks on tegelik päevade arv kuus ja 360-päevane aasta.

1. **KONTAKTISIKUD**

## Lepingu sõlmimisel on Organisatsiooni kontaktisikuks kõikides Projekti elluviimisega ja Lepinguga seotud küsimustes x, e-post x, telefon x

## Lepingu sõlmimisel on Ettevõtte kontaktisikuks kõikides Projekti elluviimisega ja Lepinguga seotud küsimustes x, e-post x, telefon x

## Kontaktisikute või nende kontaktandmete muutusest on Pool kohustatud koheselt informeerima teist Poolt. Juhul, kui Poole kontaktandmed on Lepingu kehtivuse aja jooksul muutunud ning Pool ei ole sellest teist Poolt vähemalt kirjalikku taasesitamist võimaldavas vormis informeerinud, loetakse teade Poole poolt, kelle kontaktandmed on muutunud, kättesaaduks, kui see on saadetud Poolele viimasena teadaolevatel kontaktandmetel.

1. **POOLTE VASTUTUS**

## Teistsuguse kokkuleppe puudumisel vastutavad Pooled Lepinguga võetud kohustuste täitmata jätmise või mittekohase täitmise eest Eesti Vabariigi õigusaktidega ettenähtud korras. Pooled vastutavad ka oma töötajate ja esindajate tegevuse või tegevusetusega teisele Poolele tekitatud kahju eest.

## Pool ei vastuta oma kohustuste rikkumise eest, kui see on põhjustatud vääramatust jõust ning kui ta teavitab teist Poolt vääramatu jõu mõju alla sattumisest esimesel mõistlikul võimalusel. Vääramatu jõud on asjaolu, mida Pool ei saanud mõjutada ja mõistlikkuse põhimõttest lähtudes ei saanud temalt oodata, et ta Lepingu sõlmimise või lepinguvälise kohustuse tekkimise ajal selle asjaoluga arvestaks või seda väldiks või takistava asjaolu või selle tagajärje ületaks. Vääramatuks jõuks loetakse ka mistahes valitsusasutuste või rahvusvaheliste organisatsioonide kehtestatavaid meetmeid julgeolekuolukorrast, pandeemiast või epideemiast tingitud hädaolukorra lahendamiseks (sealhulgas, kuid mitte ainult piirangute seadmist kaupade või inimeste liikumisele või inimeste viibimisele või kaupade, materjali, tootmisvahendite või tööjõu hõivamist), kui need meetmed takistavad Poolel oma Lepingust tulenevate kohustuste täitmist. Kui vääramatu jõu mõju on ajutine, on rikkumine vabandatav üksnes aja vältel, mil vääramatu jõud kohustuse täitmist takistas.

## Organisatsioon vastutab Lepingu rikkumise korral Ettevõtte ees üksnes juhul, kui rikkumine on põhjustatud raskest hooletusest või tahtlikult. Igal juhul vastutab Organisatsioon üksnes Ettevõttele tekkinud otsese varalise kahju eest. Saamata jäänud tulu hüvitamine on välistatud.

## Ettevõte vastutab talle antud abi osas ainuisikuliselt vähese tähtsusega abi määruse tingimuste rikkumise eest ning vähese tähtsusega abi piirmäära ületamise eest, sõltumata Ettevõtte tahtluse/süülisuse puudumisest või muude rikkumist vabandatavate asjaolude esinemisest.

## **/VÕI/**

## Ettevõte vastutab talle antud abi osas ainuisikuliselt üldise grupierandi määruse tingimuste rikkumise eest, sõltumata Ettevõtte tahtluse/süülisuse puudumisest või muude rikkumist vabandatavate asjaolude esinemisest.

1. **LÕPPSÄTTED**
   1. **Jõustumine ja kestus**. Leping jõustub selle allkirjastamisel ning lõpeb kuni Poolte kohustuste nõuetekohase täitmiseni.
   2. **Lepingu erakorraline lõpetamine.** Poolel on õigus Leping erakorraliselt üles öelda, kui teine Pool on Lepingut oluliselt rikkunud. Oluliseks rikkumiseks loetakse rikkumist, millisel juhul ei või üles ütlevalt Poolelt kõiki asjaolusid ja mõlemapoolset huvi arvestades mõistlikult nõuda Lepingu jätkamist kuni kokkulepitud tähtpäevani või etteteatamistähtaja lõppemiseni, sh kui rikkumise heastamine ei ole mõistliku tähtaja jooksul õnnestunud.

## **Muudatused**. Lepingu ja selle lisade muudatused vormistatakse kirjalikult ja kehtivad üksnes siis, kui need on allkirjastatud Poolte poolt, välja arvatud juhul, kui Lepingus on muudatusele ette nähtud teistsugune vorminõue. Kirjaliku vorminõude järgimata jätmisel on kokkulepe tühine, välja arvatud juhul, kui Lepingus on muudatusele ette nähtud teistsugune vorminõue.

## **Lepingu üleandmine**. Pool ei või ilma teise Poole kirjaliku nõusolekuta oma Lepingust tulenevaid õigusi ega kohustusi kolmandatele isikutele üle anda ega loovutada.

## **Konfidentsiaalsus**. Konfidentsiaalne teave on mistahes teave, mida üks Pool („Avaldaja“) teisele Poolele („Vastuvõtja“) avaldab või mis Vastuvõtjale Lepingu täitmise käigus kättesaadavaks saab, ning mis puudutab Avaldaja või kolmandate isikute tooteid ja teenuseid, äri- ja arendusplaane, eelarveid, strateegiaid, töötajaid, omanikke, kliente, tarnijaid vm koostööpartnereid või mistahes teave, mille Avaldaja on konfidentsiaalse teabena tähistanud või mida tuleks käsitleda konfidentsiaalsena selle olemusest tulenevalt. Projekti käigus ning pärast selle lõppu hoitakse konfidentsiaalsena Ettevõtte ärialast ja tehnoloogilist oskusteavet ning see ei kuulu avaldamisele kolmandatele isikutele, va seaduses või Lepingus sätestatud juhtudel. Konfidentsiaalsuskohustuse rikkumiseks ei loeta teabe avaldamist punktide 6.1., 6.2., 6.4. alusel ega Projekti tulemuste avaldamist rahastajate poolt.

## **Viivitused**. Mistahes hilinemine Poole poolt oma õiguse teostamisel teise Poole vastu Lepingust tuleneva kohustuse täpseks täitmiseks ei ole käsitletav vastavast õigusest loobumisena ega takista Poolt mistahes määral vastava kohustuse ega muude Lepingust tulenevate kohustuste täitmise nõudmisel ega muude õiguskaitsevahendite kasutamisel.

## **Kehtetus**. Juhul, kui mistahes Lepingu säte või osa osutub kehtetuks või tühiseks, ei too see kaasa kogu Lepingu kehtetust või tühisust. Olukorras, kus ilmneb selline kehtetus või tühisus, lepivad Pooled kokku, et kohaldavad sellist sätet, mis on oma majanduslikult sisult kõige lähedasem tühisele või kehtetule sättele.

## **Teated**. Lepingu alusel edastatavad teated ja tahtevaldused loetakse nõuetekohaselt esitatuks, kui need edastatakse e-posti teel, millisel juhul loetakse need kätte saaduks ärasaatmisele järgneval tööpäeval. Juhul, kui teate edastamisel on olulised õiguslikud tagajärjed, peavad teisele Poolele edastatavad teated olema edastatud kirjalikus vormis, sealhulgas Poole nõue teisele poolele, mis esitatakse tulenevalt Lepingu rikkumisest, teade Toetuse tagasinõudmise kohta jms. Kirjaliku vormiga on võrdsustatud digitaalselt allkirjastatud vorm.

## **Kohalduv õigus**. Lepingule kohaldatakse Eesti Vabariigi õigust.

## **Vaidluste lahendamine**. Pooled käituvad üksteise suhtes lähtuvalt mõistlikkuse ja hea usu põhimõtetest. Lepingust tulenevad vaidlused ja erimeelsused lahendatakse läbirääkimiste teel, mille ebaõnnestumisel lahendatakse vaidlused kohtus, kusjuures esimese astme kohtuks on Harju Maakohus.

## **Läbiräägitud tingimused**. Pooled kinnitavad, et kõik Lepingu sätted on läbi räägitud. Samuti kinnitavad Pooled, et nende parima arusaamise kohaselt ei kahjusta ükski Lepingu säte ebamõistlikult ühtegi Poolt ning Lepingust tulenevad Poolte õigused ja kohustused on tasakaalus. Pooled kinnitavad, et peavad kõiki Lepingu tingimusi mõistlikeks ja kohustuvad neid järgima.

## Lepingu lahutamatuks osaks on järgmised dokumendid:

### **Lisa 1** – Projekti taotlus;

### **Lisa 2** – AIRE demoprojektide ideekonkursi tingimused;

### **Lisa 3** – Projekti eelarve;

### **Lisa 4** – Väikese ja keskmise suurusega ettevõtte (VKE) deklaratsioon.

*\_\_\_\_\_\_\_\_\_\_\_\_\_\_\_\_\_\_\_\_\_*

*Leping on koostatud ja sõlmitud eesti keeles ning allkirjastatud digitaalselt.*